U skladu s neovisnom evaluacijom, u nekim se slučajevima EFSU natjecao s NRB-ovima za isti projekt, posebno u pogledu većih projekata. Taj bi rizik trebalo smanjiti tako što će EIB zauzimati podređene položaje u projektima koje EFSU sufinancira s NRB-ovima. U neovisnoj evaluaciji zamjećuje se i da na zaključni datum evaluacije nije bila uspostavljena nijedna platforma za ulaganja, iako bi ona mogla odgovoriti na veliku potražnju za rizičnim financiranjem manjih projekata. Prva platforma za ulaganja uspostavljena je nakon 30. lipnja 2016. Nove su platforme u pripremi, među ostalim u dijelu za MSP-ove, te se očekuje da će još ove godine biti odobrene.

► Rješavanje pitanja zemljopisne i sektorske distribucije potpore EFSU-a i komplementarnosti s ostalim izvorima financiranja Unije u prijedlogu EFSU-a 2.0

U EFSU-u 2.0 produljit će se trajanje EFSU-a do kraja trenutačnog višegodišnjeg financijskog okvira i njime bi se trebala ostvariti ulaganja od sveukupno najmanje pola bilijuna eura do 2020. Prijedlog je u skladu s revizijom Financijske uredbe koju je Komisija predložila u isto vrijeme kako bi uspostavila snažan okvir za upravljanje financijskim obvezama Unije. Kako bi se dodatno povećali kapaciteti EFSU-a i ostvario navedeni cilj udvostručavanja ulaganja, Komisija upućuje poziv državama članicama da i one što je prije moguće daju svoj doprinos.

Nadalje, važan cilj prijedloga EFSU-a 2.0 jest povećanje zemljopisne pokrivenosti EFSU-a i njegove iskorištenosti u manje razvijenim i tranzicijskim regijama. Potpora manje razvijenim i tranzicijskim regijama u Europi stoga se povećava izravnim upućivanjem na bilo koju industriju koja inače ne bi bila obuhvaćena općim ciljevima. Osim toga, potpora EFSU-a za autoceste, koju bi općenito trebalo izbjegavati, pod određenim bi se uvjetima mogla dopustiti u kohezijskim zemljama. Važno je da države članice razviju kapacitet za pripremanje projekata. EFSU-om 2.0 poboljšat će se tehnička pomoć putem Savjetodavnog centra. Upotreba usluga koje pruža Savjetodavni centar isto tako može pridonijeti jačanju planiranja i koordiniranja glavnih projekata ulaganja na nacionalnoj razini.

Lakše kombiniranje drugih izvora financiranja Unije, poput ESIF-a, programa Obzor 2020. i Instrumenta za povezivanje Europe (CEF) s potporom EFSU-a, isto je tako ključan element i može pridonijeti mobilizaciji dodatnih ulaganja iz privatnog sektora. Komisija je stoga u rujnu 2016. donijela prijedlog za skupnu Uredbu o izmjeni nekoliko uredaba radi olakšavanja takvog kombiniranja na razini platformi za ulaganja, kao i u pogledu pojedinačnih projekata. Komisija u svojem prijedlogu o EFSU-u 2.0 predlaže i bolju usmjerenost EFSU-a na političke prioritete EU-a u pogledu klimatskih promjena, na primjer određivanjem minimalnog cilja za klimatski prihvatljive projekte u okviru dijela EFSU-a za infrastrukturu i inovacije. Nadalje, Komisija prepoznaje važnost upotrebe dijela proračuna Unije, kao što je onaj dostupan u okviru CEF-a, u obliku bespovratnih sredstava za spajanje s EFSU-om. U tom će se pogledu početkom 2017. pokrenuti poziv za kombiniranje CEF-a radi kombiniranja bespovratnih sredstava u iznosu od 1 milijarde EUR s EFSU-om i financiranja iz NRB-ova i privatnog sektora.

EFSU-om se promiče socijalno poduzetništvo i stoga ima važnu socijalnu dimenziju. Razvijen je sveobuhvatan skup inovativnih financijskih instrumenata u okviru EFSU-ovog dijela za MSP-ove, u cilju podupiranja socijalnog poduzetništva, održivog zapošljavanja i socijalnih inovacija. Oni obuhvaćaju poboljšanje jamstva u okviru programa zapošljavanja i socijalnih inovacija za zajmove mikropoduzećima i socijalnim poduzećima, kao i vlasničkog proizvoda za ulaganja EIF-a kojim se podupiru socijalna poduzeća, uključujući zajednička ulaganja s poslovnim anđelima i ulaganja u posrednike ili ulaganja zajedno s posrednicima, povezana sa socijalnim inkubatorima, akceleratorima i plaćanjima prema učinku.

Konačno, u okviru prijedloga EFSU 2.0, od EIB-a i EIF-a očekuje se da osiguraju da krajnji korisnici, uključujući MSP-ove, budu obaviješteni o dostupnosti potpore iz ESFU-a.